Haralambie Vochiţoiu, lider grup UNPR Senat: „Am greşit, îmi voi retrage semnătura în urma reacţiilor publice. Parlamentarii nu sunt cetăţeni români de gradul întâi, parlamentarii români trebuie să aibă aceleaşi drepturi şi obligaţii ca ceilalţi cetăţeni ai României. Vă felicit că aţi fost foarte atenţi şi vigilenţi, aşa este bine într-o democraţie, iată încă o dată se dovedeşte că presa poate să schimbe, atunci când e cazul, deciziile parlamentarilor. Ceilalţi colegi din UNPR îşi vor retrage semnătura”

În urmă cu doar câteva zile, poziţia senatorului UNPR era total diferită. Într-o pledoarie pentru proiectul legislativ, acesta explica de ce s-a numărat printre semnatari.

Haralambie Vochiţoiu, în 4 martie: „Deci atenţie, eu parlamentar, facultăţi, doctorate, Institutul de Diplomaţie Român absolvit, reţineţi, eu acum, dacă nu trece legea asta, eu nu pot fi ambasador. Ceea ce sunt foarte supărat pe treaba asta. Şi-au creat o castă acolo unde nu poate să mai intre nimeni. Deci eu la legea asta, asta am avut pretenţia: să deschideţi uşile şi altora, nu numai neamurilor voastre cum era la notari. Nu se poate aşa ceva, din tată în fiu, că nu e monarhie”.

Alţi zece parlamentari de la UNPR au semnat alături de senatorul Haralambie Vochiţoiu proiectul de lege. Au mai semnat senatori de la PSD şi ALDE, printre care preşedintele Consiliului Naţional al PSD, Mihai Fifor.

Potrivit proiectului, foştii parlamentari devin de drept şi fără concurs înalţi funcţionari publici. Singura condiţie este să aibă cel puţin un mandat şi studii superioare. Mai mult, se dorea şi abrogarea articolului din actuala lege, care le interzice celor care au făcut poliţie politică să devină înalţi funcţionari publici.

Prima Cameră sesisată pentru această iniţiativă este Senatul.